Oorleef só die langpad met baba en kleuter - Jou Gesin | Solidariteit WêreldJou Gesin | Solidariteit Wêreld
Tuis › Artikels › Oorleef só die langpad met baba en kleuter
Oorleef só die langpad met baba en kleuter
Vrydag | 08 Desember | 2017
Die lang somervakansie is op hande. Julle kan nie wag vir die heerlike kuier by Oupa en Ouma, of om luilekker by 'n vakansieoord te gaan ontspan nie. Maar net die gedagte aan die honderde kilometers per motor met jou baba en kleuter laat jou wonder of die vakansie die lang, veeleisende rit werd is.
Kundiges en ouers gee raad om julle te help om die padreis vir julle hele gesin 'n aangename ondervinding te maak.
Maak vroegtydig seker dat julle en die kinders veilig en gemaklik is. Benewens al die ander vanselfsprekende voorsorg- en veiligheidsmaatreëls vir 'n lang vakansiereis, raadpleeg vooraf die AA se webtuiste vir weers- en padtoestande. Trek die kinders gemaklik aan en laat elke kind in haar eie veiligheidstoeltjie sit. Plaas verwyderbare sonskerms in die agterste syvensters om die kinders teen skadelike sonstrale te beskerm.
Dis noodsaaklik dat Pappa en Mamma genoeg slaap sodat julle die langpad vars en uitgerus aandurf. Dit sal verseker dat die bestuurder op die pad kan konsentreer en die ander ouer die kinders, wanneer hulle wakker is, rustig en besig kan hou. Neem die kinders se eet- en slaaproetine in ag wanneer jul die reis beplan. Die ideaal is om net voor die kleingoed se slaaptyd te begin ry, sodat hulle vir 'n groot gedeelte van die rit slaap. Tensy julle seker is dat die kinders regdeur die nag sal slaap, moet liefs nie deur die nag ry nie. Dis moeiliker om wawyd-wakker kinders in die nag besig te hou as gedurende die dag. Dalk is julle so bevoorreg dat jul kinders gewoonlik slaap sodra die wiele begin draai, ongeag of dit dag of nag is. Beperk jul reistyd tot 'n maksimum van ses ure op 'n dag. Oornag eerder iewers indien die bestemming verder is.
Indien albei ouers kan bestuur, maak gereeld beurte om te bestuur. Dis vermoeiend vir een persoon om vir ure aaneen op die pad te konsentreer of om heeltyd na die kinders om te sien. Die medebestuurder kan die bestuurder geselskap hou wanneer die kinders slaap, of agter by die kinders sit en hulle besig hou deur stories te lees of te vertel, speelgoed af te wissel, speletjies met die ouer kinders te speel en peuselhappies en drinkgoed uit te deel. Pak so dat daar genoeg spasie is vir wanneer die medebestuurder agter by die kinders sit.
Pak strategies sodat dit wat julle gedurende die reis mag nodig kry, byderhand is en julle nie moet stilhou om iets uit die bak of sleepwa te haal nie. Hou genoeg babadoeke, ekstra stelle klere vir die kinders, bottels en medikasie, 'n nat waslap of weggooi-waslappies, 'n plastieksak vir vuil doeke, 'n warm trui of baadjie, sonskerm en 'n sonhoed byderhand. Maak ook seker dat die geliefde slaaptyd-teddie of troetelkombersie en -kussing byderhand is wanneer hulle wil slaap. Hou genoeg storieboeke, inkleurpotlode en -boeke, speelgoed en CD's binne reikafstand vir wanneer hulle wakker is en verveeld raak.
Selfs al beplan julle om langs die pad stil te hou, pak genoeg gesonde peuselhappies asook drinkgoed in wat nie morsig is nie in. Beperk egter vloeistofinname indien die volgende stilhouplek nog ver is.
Al is julle haastig om by jul vakansiebestemming te kom, rek gereeld bene. Hou minstens elke twee tot drie ure iewers stil. Geen bestuurder kan vir veel langer as dit konsentreer nie. En kinders kan ook net só lank stilsit voor die natuur roep, die lyfies begin seer en ongemaklik raak en hulle verveeld raak. Doen vooraf navorsing oor veilige stilhouplekke langs die pad, soos byvoorbeeld interessante besienswaardighede of 'n oase soos 'n Petroport of Ultra City. Laasgenoemde het gewoonlik 'n vulstasie, kindervriendelike eetplekke, skoon badkamers en 'n speelparkie. Gee die kinders geleentheid om 'n bietjie rond te hardloop en te speel en van opgehoopte energie ontslae te raak. Na 'n bietjie bene rek, klim en klouter, 'n eet- en drinkdingetjie en hande en gesigte wat gewas is, sal almal vars en verfris voel en kans sien vir die volgende skof. Dis beslis nie verkwisting van kosbare reistyd nie. Skep herinneringe en maak die reis só deel van die vakansie.
Reis veilig en geniet julle vakansie.
Babycenter: https://www.babycenter.com/0_road-trip-survival-guide-dont-leave-home-without-our-kid-fri_1451324.bc